
Тыныштық - басты құндылығымыз

Ақтөбеде орын алған лаңкестердің жантүршіктірерлік әрекетінің Оразаның алғашқы күнінде жасалуы оларға қатысты көп жайды аңғартқандай. Теріс ұғымдағы идеологияға еріп, жазықсыз адамдарды құрбан ету ешбір санаға сыймайтын дүние. Игі істер жасалатын қасиетті айда өздерінің арам ойларын іске асырмақ болған азаматтардың дін талаптарына қарсы әрекет етуі олардың білімсіздігін, тәрбиесіздігін, дәстурлі діннен бөлек жолда кеткендігін керсетті. Өздерін "дін қорғаушылары" деп санайтын олар шынайы ислам құндылықтарынан ада екендіктерін байқатты. Қандай заман болсын, қазақ халқы бір жағадан бас, бір жеңнен қол шығарып келген. Осы қасиетімізді ешқашан жоғалтып алмауымыз қажет. Біз қандай жағдайда болсын алға ұмтылып, мемлекеттік идеяның төңірегіне топтасып, жылдар бойы тарихтың сынағынан сүрінбей өткен заңдарымызға құрметпен қарап, өмір сүргеніміз абзал. Бір сөзбен айтқанда, біздің мақсатымыз радикалды идеяларға зейін қоймау, өйткені, бұл біздің жүретін жолымыз емес. Ислам -ізгілік пен бейбітшілік діні. Бұл Құранда анық көрініс тапқан.
Ақтөбедегі лаңкестікке қатысқан адамдардың көбі - жастар. Бұл нені аңғартады? Дәстүрлі дін жайлы білімінің аздығынан бүгінде жас буын өкіл-дерінің жат ағымдардың жетегінде кетіп жатқаны қынжылтады. Еліміз үшін теріс ағымдарға қарсы тұруда тиімді әрі оң нәтиже беретін шешімдер қа-былдау қажеттілігі туындауда. Демократиялы ел болған соң мемлекет адам таңдауына шектеу қоя алмайды. Дегенмен, халыққа дұрыс бағыт сілтеуде мешіт имамдарының берер көмегі зор. Жетпей жатқан білімді солар толық-тырса, нұр үстіне нұр болар еді. Екіншіден, қоғамға лаңкестік әрекеттердің зияны жайында берілетін ақпарат аз деп ойлаймын. Бейбіт әлемге қауіп төндіріп отырған лаңкестік туралы көбірек танымдық мағлұмат берілуі тиіс.

